Notum sit omnibus ecclesiæ Dei fidelibus quod ego Gilo, Soliacensis dominus, eas tortitudines quas frater meus, Humbaldus contra jus et fas in Castellione rapuit et de quibus quandiu vixit ab abbatibus sancti Benedicti et maxime a domino nostro Willelmo abbate interpellatus fuit, ut mihi et animæ fratris mei propitietur Dominus, ab hodie et deinceps dimitto et guerpillum facio Deo et sanctæ Mariæ sanctoque Benedicto in manu domini mei abbatis Willelmi et congregationis sibi commissæ, ut liceat eis omnes suæ villæ de Castellione consuetudines libere possidere sicut tempore Humbaldi Torti tenuerunt, exceptis his quæ pro salvatione ejusdem villæ retinui, scilicet aut cum sexaginta hominibus tantum semel in anno ibi prandeam aut bis cum tringinta tantum; creditum etiam in villa eadem usque ad sexaginta solidatas retinui, eo tenore ut ultra summam hanc, accipiendi creditum nullam habeam potestatem, donec me a debito absolvam. Vicarius autem meus, qui in ea mei loco manet, sibi nullum dominatum crediti seu consuetudinis omnino accipiet; de justitia vero nullam sibi idem vicarius subripiet portionem, nisi de eis quos non potuerit monachus præpositus nec major laicus justificare, de quibus etiam duas sibi retinebit, tertiam partem monacho restituet. In forisfactis vero, quæcunque fuerint, nihil ultra sexaginta solidos capere potero. De consuetudine vero bellorum, ex eis qui terras sancti Benedicti incolunt nihil habebit ipse vicarius, de extraneis vero, si clamor ad ipsum venerit, medietatem ipse et medietatem præpositus habebit. Cœteras omnes consuetudines, uti prælibavi, dimitto et maxime eam de qua plura in villa evenerunt mala, ut nec de ea homines ad prædandum ducam nec venientes, sed nec prædam intromittam aut agam per me sive per meos unde aliquid mali villæ eveniat. Cœtera omnia in potestate abbatis dimitto, cum villa ad ipsius dominium pertineat et nihil ultra ibi debeam requirere. Huic adstipulationi hi affuerunt ex parte sancti Benedicti: Willelmus abbas; Taclinus, Hugo, Aimericus, monachi; Hugo clericus et decanus sancti Aniani; Adam, Hugo, Gallinus senescallus, Rainaldus Barbe. Ascelinus et Goscelinus cubicularii, Eddo et Landricus filius ejus, Bernardus filius Galonis, Hegubertus frater ejus, Humbertus. Ex parte Gilonis: Arnulfus frater ejus. Actum anno Domini millesimo septuagesimo, Philippi regis duodecimo, Willelmi abbatis I°. Data per manum Ancherii bibliothecarii.